CELEX: 32020R2146
Language: fi
Date: 2020-09-24 00:00:00
Title: Komission delegoitu asetus (EU) 2020/2146, annettu 24 päivänä syyskuuta 2020, Euroopan parlamentin ja neuvoston asetuksen (EU) 2018/848 täydentämisestä luonnonmukaista tuotantoa koskevien poikkeuksellisten tuotantosääntöjen osalta (ETA:n kannalta merkityksellinen teksti)

18.12.2020   
               
               
                  FI
               
               
                  Euroopan unionin virallinen lehti
               
               
                  L 428/5
               
            
         KOMISSION DELEGOITU ASETUS (EU) 2020/2146,
         annettu 24 päivänä syyskuuta 2020,
         Euroopan parlamentin ja neuvoston asetuksen (EU) 2018/848 täydentämisestä luonnonmukaista tuotantoa koskevien poikkeuksellisten tuotantosääntöjen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848 (1) ja erityisesti sen 22 artiklan 1 kohdan b ja c alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2018/848 III luvussa vahvistetaan luonnonmukaisia tuotteita koskevat yleiset tuotantosäännöt.
                  
               
                     (2)
                  
                  
                     Tietyillä tapahtumilla, kuten äärimmäisillä sääilmiöillä tai laajalle levinneillä eläin- tai kasvitaudeilla, voi olla vakavia vaikutuksia luonnonmukaiseen tuotantoon tapahtumien vaikutusalaan kuuluvilla tiloilla tai tuotantoyksiköissä. Jotta luonnonmukaista tuotantoa voitaisiin jatkaa tai se voitaisiin aloittaa uudelleen, asetuksessa (EU) 2018/848 säädetään poikkeuksellisten tuotantosääntöjen hyväksymisestä edellyttäen, että ne rajoittuvat tilanteisiin, jotka voidaan luokitella hätätilanteiksi unionissa ottaen huomioon eroavuudet ekologisessa tasapainossa ja ilmasto- ja paikallisissa olosuhteissa unionin syrjäisimmillä alueilla.
                  
               
                     (3)
                  
                  
                     Koska jäsenvaltioissa voi ilmetä monia erilaisia tapauksia ja olosuhteita ja koska asetuksen (EU) 2018/848 22 artiklan soveltamisesta ei ole kokemusta, tässä vaiheessa ei voida vahvistaa yhteisiä unionin tason kriteereitä sen määrittämiseksi, voidaanko jokin tietty tilanne luokitella hätätilanteeksi. On kuitenkin aiheellista säätää, että jäsenvaltion, jossa tällainen tilanne ilmenee, olisi annettava virallinen päätös tilanteen toteamisesta hätätilanteeksi. Virallinen päätös olisi annettava joko koko alueen tai tietyn yksittäisen toimijan osalta.
                  
               
                     (4)
                  
                  
                     Poikkeuksellisten tuotantosääntöjen käyttäminen unionissa on syytä rajoittaa siihen, mikä on täysin välttämätöntä luonnonmukaisen tuotannon jatkamiseksi tai aloittamiseksi uudelleen. Tässä asetuksessa säädettyjen poikkeusten olisi sen vuoksi oltava ajallisesti rajoitettuja, ja niitä olisi myönnettävä ainoastaan tapahtumien vaikutusalaan kuuluville tuotantotyypeille tai tapauksen mukaan viljelylohkoille sekä kaikille asiaankuuluville toimijoille asianomaisella alueella tai sille yksittäiselle toimijalle, jota virallinen päätös koskee.
                  
               
                     (5)
                  
                  
                     Tässä asetuksessa on tarpeen vahvistaa poikkeukselliset tuotantosäännöt, joita kasvintuotantoon, kotieläintuotantoon, vesiviljelyyn ja viinintuotantoon voidaan soveltaa hätätilanteissa, eli yleisiä sääntöjä koskevat poikkeukset ja niiden edellytykset.
                  
               
                     (6)
                  
                  
                     Niitä tilanteita varten, joissa hätätilanteen vaikutusalaan kuuluvat toimijat eivät saa käyttöönsä luonnonmukaista tai siirtymävaiheessa olevaa kasvien lisäysaineistoa sellaisten kasvien ja kasvituotteiden luonnonmukaista tuotantoa varten, jotka eivät ole kasvien lisäysaineistoa, on tarpeen säätää näiden toimijoiden mahdollisuudesta käyttää muuta kuin luonnonmukaista kasvien lisäysaineistoa tietyin edellytyksin.
                  
               
                     (7)
                  
                  
                     Niitä tilanteita varten, joissa eläinten – mehiläiset ja muut hyönteiset mukaan luettuina – kuolleisuus tilalla tai tuotantoyksikössä on suuri eivätkä toimijat saa käyttöönsä luonnonmukaisia eläimiä, mehiläisiä tai muita hyönteisiä karjan tai parven uudistamiseksi tai perustamiseksi uudelleen, on tarpeen säätää näiden toimijoiden mahdollisuudesta käyttää muita kuin luonnonmukaisia eläimiä tietyin edellytyksin.
                  
               
                     (8)
                  
                  
                     Koska tietyt äärimmäiset sääilmiöt, kuten vakava kuivuus tai tulvat, voivat vähentää merkittävästi luonnonmukaisen tai siirtymävaiheessa olevan rehun saatavuutta, on tarpeen säätää tällaisten sääilmiöiden vaikutusalaan kuuluvien toimijoiden mahdollisuudesta ruokkia karjaa muulla kuin luonnonmukaisella rehulla.
                  
               
                     (9)
                  
                  
                     Koska tietyt tapahtumat, kuten maanjäristykset tai tulvat, voivat tuhota osittain laidunmaat tai karjan käyttämät rakennukset tilalla tai tuotantoyksikössä, on tarpeen säätää tällaisten tapahtumien vaikutusalaan kuuluvien toimijoiden mahdollisuudesta poiketa velvollisuudesta, joka koskee karjan laiduntamista, tai velvollisuudesta pitää karjaa asetuksen (EU) 2018/848 14 artiklan 3 kohdan nojalla hyväksytyssä täytäntöönpanosäädöksessä vahvistettujen rakennuksissa sallittujen suurimpien eläintiheyksien ja eläinsuojien sisä- ja ulkotilojen vähimmäispinta-alojen mukaisesti.
                  
               
                     (10)
                  
                  
                     Koska tietyt äärimmäiset sääilmiöt, kuten vakava kuivuus tai tulvat, voivat vähentää merkittävästi luonnonmukaisen karkearehun (tuore-, kuiva- tai säilörehun) saatavuutta, on tarpeen säätää tällaisten sääilmiöiden vaikutusalaan kuuluvien toimijoiden mahdollisuudesta pienentää päivittäisannosten sisältämän kuiva-aineen prosenttiosuutta nautaeläinten, lammaseläinten, vuohieläinten ja hevoseläinten ruokinnassa edellyttäen, että eläinten ravitsemukselliset tarpeet niiden eri kehitysvaiheissa täyttyvät.
                  
               
                     (11)
                  
                  
                     Koska ilmasto-olosuhteiden lisäksi tietyt muut tapahtumat, kuten tulipalot tai maanjäristykset, voivat vähentää merkittävästi mehiläisten meden ja siitepölyn saantia, on tarpeen säätää mahdollisuudesta ruokkia mehiläisyhdyskuntia luonnonmukaisella hunajalla, luonnonmukaisella siitepölyllä, luonnonmukaisilla sokerisiirapeilla tai luonnonmukaisella sokerilla, jos yhdyskunnan eloonjääminen on uhattuna.
                  
               
                     (12)
                  
                  
                     Koska tietyt tapahtumat, kuten äärimmäiset ilmasto-olosuhteet, tulipalot tai maanjäristykset, voivat vähentää merkittävästi meden ja siitepölyn lähteitä tietyillä alueilla, on tarpeen säätää tällaisten tapahtumien vaikutusalaan kuuluvien toimijoiden mahdollisuudesta siirtää mehiläisyhdyskuntia alueille, jotka eivät välttämättä koostu pääasiassa luonnonmukaisista viljelmistä, luonnonvaraisesta kasvustosta tai muista kuin luonnonmukaisesti hoidetuista metsistä tai viljelmistä, joita käsitellään ainoastaan ympäristövaikutukseltaan vähäisin menetelmin, jos yhdyskunnan eloonjääminen on uhattuna.
                  
               
                     (13)
                  
                  
                     Niitä tilanteita varten, joissa vesiviljelyeläinten kuolleisuus tilalla tai tuotantoyksikössä on suuri eivätkä toimijat pysty hankkimaan luonnonmukaisia vesiviljelyeläimiä parven uudistamiseksi tai perustamiseksi uudelleen, on tarpeen säätää näiden toimijoiden mahdollisuudesta käyttää muita kuin luonnonmukaisia vesiviljelyeläimiä tietyin edellytyksin.
                  
               
                     (14)
                  
                  
                     Niitä tilanteita varten, joissa tietyt hätätilanteet vaikuttavat kielteisesti luonnonmukaisten viinirypäleiden terveydelliseen tilanteeseen, on tarpeen säätää vaikutusten kohteena olevien viininviljelijöiden mahdollisuudesta käyttää rikkidioksidia asetuksen (EU) 2018/848 24 artiklan 9 kohdan nojalla hyväksytyssä täytäntöönpanosäädöksessä vahvistettua enimmäismäärää enemmän mutta ei missään tapauksessa komission delegoidun asetuksen (EU) 2019/934 (2) liitteessä I olevassa B osassa vahvistettua enimmäismäärää enemmän.
                  
               
                     (15)
                  
                  
                     Poikkeuksia koskevia tietoja on avoimuuden vuoksi ja tarkastuksia varten tarpeen jakaa jäsenvaltioiden ja komission välillä yhdenmukaisella tavalla käyttäen tietojärjestelmää.
                  
               
                     (16)
                  
                  
                     On tarpeen varmistaa, että toimijat, joille on myönnetty poikkeus, täyttävät myönnetyn poikkeuksen edellytykset. Toimijoiden olisi säilytettävä tarkastuksia varten asiakirjatodisteet siitä, että niille on myönnetty tiettyjä niiden toiminnan kannalta asiaankuuluvia poikkeuksia ja että ne täyttävät niihin liittyvät edellytykset.
                  
               
                     (17)
                  
                  
                     Selkeyden ja oikeusvarmuuden vuoksi tätä asetusta olisi sovellettava asetuksen (EU) 2018/848 soveltamispäivästä,
                  
               ON HYVÄKSYNYT TÄMÄN ASETUKSEN:
         
            1 artikla
            Hätätilanteiden toteaminen
            
               1.   Jotta tietty tilanne voitaisiin luokitella hätätilanteeksi, joka johtuu epäsuotuisista sääoloista, eläintaudeista, ympäristövahingosta, luonnonkatastrofista tai muusta katastrofista tai vastaavasta tilanteesta ja jonka perusteella voidaan soveltaa asetuksen (EU) 2018/848 22 artiklan 1 kohdassa tarkoitettuja poikkeuksellisia tuotantosääntöjä, kyseinen tilanne on todettava hätätilanteeksi sen jäsenvaltion antamalla virallisella päätöksellä, jossa tilanne ilmenee.
            
            
               2.   Sen mukaan, vaikuttaako hätätilanne tiettyyn alueeseen vai yksittäiseen toimijaan, 1 kohdan nojalla hyväksyttävässä virallisessa päätöksessä on viitattava asianomaiseen alueeseen tai toimijaan.
            
         
         
            2 artikla
            Poikkeuksiin sovellettavat edellytykset
            
               1.   Kun 1 kohdassa tarkoitettu virallinen päätös on hyväksytty, toimivaltainen viranomainen voi asianomaisella alueella olevien asiaankuuluvien toimijoiden tunnistamisen jälkeen tai asianomaisen yksittäisen toimijan pyynnöstä vahvistaa 3 artiklan mukaisten asiaankuuluvien poikkeusten ja niihin liittyvien edellytysten soveltamisen sillä edellytyksellä, että kyseisiä poikkeuksia ja edellytyksiä sovelletaan
               
                           a)
                        
                        
                           rajallisen ajan ja ainoastaan niin kauan kuin on välttämätöntä, eikä missään tapauksessa enemmän kuin 12 kuukautta, jotta luonnonmukaista viljelyä voidaan jatkaa tai se voidaan aloittaa uudelleen sellaisena kuin sitä harjoitettiin ennen poikkeusten soveltamispäivää;
                        
                     
                           b)
                        
                        
                           hätätilanteen vaikutusalaan kuuluviin erityisiin tuotantotyyppeihin tai tarvittaessa viljelylohkoihin; ja
                        
                     
                           c)
                        
                        
                           asianomaisen alueen kaikkiin vaikutusten kohteena oleviin luonnonmukaisen maatalouden toimijoihin tai tapauksen mukaan ainoastaan asianomaiseen yksittäiseen toimijaan.
                        
                     
            
               2.   Edellä 1 kohdassa tarkoitettujen poikkeusten soveltaminen ei rajoita asetuksen (EU) 2018/848 35 artiklassa tarkoitettujen sertifikaattien voimassaoloa ajanjaksona, jona poikkeuksia sovelletaan, edellyttäen että asianomainen toimija tai asianomaiset toimijat täyttävät edellytykset, joiden perusteella poikkeukset on myönnetty.
            
         
         
            3 artikla
            Erityiset poikkeukset asetuksesta (EU) 2018/848
            
               1.   Poiketen siitä, mitä asetuksen (EU) 2018/848 liitteessä II olevan I osan 1.8.1 kohdassa säädetään, sellaisten kasvien ja kasvituotteiden tuotannossa, jotka eivät ole kasvien lisäysaineistoa, saa käyttää muuta kuin luonnonmukaista kasvien lisäysaineistoa, jos luonnonmukaisen tai siirtymävaiheessa olevan kasvien lisäysaineiston käyttö ei ole mahdollista, edellyttäen että noudatetaan kyseisen liitteen I osan 1.8.5.3 kohtaa ja tarvittaessa kyseisen liitteen I osan 1.7 kohdassa vahvistettuja vaatimuksia.
            
            
               2.   Poiketen siitä, mitä asetuksen (EU) 2018/848 liitteessä II olevan II osan 1.3.1 kohdassa säädetään, karjaa tai parvea voidaan uudistaa tai se voidaan perustaa uudelleen muilla kuin luonnonmukaisesti kasvatetuilla eläimillä, jos eläinten kuolleisuus on suuri eikä luonnonmukaisesti kasvatettuja eläimiä ole saatavilla, edellyttäen että noudatetaan kyseisen liitteen II osan 1.2.2 kohdassa täsmennettyjä siirtymävaiheita.
               Ensimmäistä alakohtaa sovelletaan soveltuvin osin mehiläisten ja muiden hyönteisten tuotantoon.
            
            
               3.   Poiketen siitä, mitä asetuksen (EU) 2018/848 liitteessä II olevan II osan 1.4.1 kohdan b alakohdassa säädetään, kotieläimiä saa ruokkia muulla kuin luonnonmukaisella rehulla luonnonmukaisesti tuotetun tai siirtymävaiheen rehun sijasta, jos rehusato menetetään tai asetetaan tuotantorajoituksia.
            
            
               4.   Poiketen siitä, mitä asetuksen (EU) 2018/848 liitteessä II olevan II osan 1.4.2.1, 1.6.3 ja 1.6.4 kohdassa säädetään, silloin kun vaikutukset kohdistuvat kotieläinten tuotantoyksikköön, laiduntamista luonnonmukaisella laitumella, rakennusten eläintiheyttä sekä sisä- ja ulkotilojen vähimmäispinta-aloja, jotka on vahvistettu kyseisen asetuksen 14 artiklan 3 kohdan nojalla hyväksytyssä täytäntöönpanosäädöksessä, voidaan mukauttaa.
            
            
               5.   Poiketen siitä, mitä asetuksen (EU) 2018/848 liitteessä II olevan II osan 1.9.1.1 kohdan f alakohdassa säädetään, silloin kun rehusato menetetään tai asetetaan tuotantorajoituksia, päivittäisannosten sisältämän karkearehusta tuore-, kuiva- tai säilörehuna koostuvan kuiva-aineen prosenttiosuutta voidaan pienentää edellyttäen, että eläinten ravitsemukselliset tarpeet niiden eri kehitysvaiheissa täyttyvät.
            
            
               6.   Poiketen siitä, mitä asetuksen (EU) 2018/848 liitteessä II olevan II osan 1.9.6.2 kohdan b alakohdassa säädetään, silloin kun mehiläisyhdyskunnan eloonjääminen on vaarassa muusta syystä kuin ilmasto-olojen vuoksi, yhdyskuntaa saa ruokkia luonnonmukaisesti tuotetulla hunajalla, luonnonmukaisesti tuotetulla siitepölyllä, luonnonmukaisesti tuotetuilla sokerisiirapeilla tai luonnonmukaisesti tuotetulla sokerilla.
            
            
               7.   Poiketen siitä, mitä asetuksen (EU) 2018/848 liitteessä II olevan II osan 1.9.6.5 kohdan a ja c alakohdassa säädetään, silloin kun mehiläisyhdyskunnan eloonjääminen on vaarassa, yhdyskuntia voidaan siirtää alueille, jotka eivät ole mehiläistarhojen sijoittamista koskevien säännösten mukaisia.
            
            
               8.   Poiketen siitä, mitä asetuksen (EU) 2018/848 liitteessä II olevan III osan 3.1.2.1 kohdan a alakohdassa säädetään, vesiviljelykantaa voidaan uudistaa tai se voidaan perustaa uudelleen muilla kuin luonnonmukaisesti kasvatetuilla vesiviljelyeläimillä, jos vesiviljelyeläinten kuolleisuus on suuri eikä luonnonmukaisesti kasvatettuja eläimiä ole saatavilla, edellyttäen että tuotantojakson viimeisten kahden kolmanneksen aikana noudatetaan luonnonmukaista tuotantotapaa.
            
            
               9.   Poiketen siitä, mitä säädetään asetuksen (EU) 2018/848 24 artiklan 9 kohdan nojalla annetussa täytäntöönpanosäädöksessä, jossa vahvistetaan erityisesti luonnonmukaisessa tuotannossa hyväksyttyjen tuotteiden ja aineiden käytön edellytykset, rikkidioksidia saa käyttää viinialan tuotteiden valmistuksessa delegoidun asetuksen (EU) 2019/934 liitteessä I olevassa B osassa vahvistetun enimmäispitoisuuden mukaisesti, jos luonnonmukaisten viinirypäleiden terveydellinen tilanne pakottaa viininviljelijän käyttämään rikkidioksidia aiempia vuosia enemmän vastaavan lopputuotteen saamiseksi.
            
         
         
            4 artikla
            Valvonta ja raportointi
            
               1.   Jäsenvaltioiden on ilmoitettava komissiolle ja muille jäsenvaltioille välittömästi toimivaltaisten viranomaistensa tämän asetuksen nojalla myöntämistä poikkeuksista käyttäen komission käyttöön ottamaa tietokonejärjestelmää, joka mahdollistaa asiakirjojen ja tietojen sähköisen vaihtamisen.
            
            
               2.   Kaikkien toimijoiden, joihin myönnettyjä poikkeuksia sovelletaan, on pidettävä myönnettyyn poikkeukseen liittyvät asiakirjatodisteet sekä asiakirjatodisteet kyseisten poikkeusten käytöstä ajanjaksona, jona niitä sovelletaan.
            
            
               3.   Jäsenvaltioiden toimivaltaisten viranomaisten tai tapauksen mukaan valvontaviranomaisten tai tarkastuslaitosten on varmistettava, että toimijat täyttävät myönnettyjä poikkeuksia koskevat edellytykset.
            
         
         
            5 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä syyskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 150, 14.6.2018, s. 1.
         
            (2)  Komission delegoitu asetus (EU) 2019/934, annettu 12 päivänä maaliskuuta 2019, Euroopan parlamentin ja neuvoston asetuksen (EU) N:o 1308/2013 täydentämisestä viininviljelyalueiden, joilla alkoholipitoisuutta voi lisätä, rypäletuotteiden valmistukseen ja säilytykseen sovellettavien sallittujen viininvalmistusmenetelmien ja sovellettavien rajoitusten, sivutuotteiden vähimmäisalkoholipitoisuuden ja sivutuotteiden poistamisen sekä OIV:n viininvalmistusmenetelmien käytännesäännöstön osioiden julkaisemisen osalta (EUVL L 149, 7.6.2019, s. 1).